Dansk Erhvervs NøgletalsNyt

# Pæn BNP-vækst i Danmark

Af: Seniorøkonom Kristian Skriver og cheføkonom Tore Stramer

|  |  |
| --- | --- |
| Nøgletal | Side |
| Arbejdsmarkedet i Danmark er stadig varmt | 2 |
| Pæn dansk BNP-vækst skyldes medicinalindustrien – recession i resten af dansk økonomi | 3 |
| Svage tal for erhvervstilliden i Euroområdet indikerer recession | 4 |
| Detailsalget faldt kraftigt i juli pga. ferier i udlandet | 5 |

NøgletalsNyt er tilbage efter sommerferien. I denne udgave samler vi op på de nøgletal, der er kommet i løbet af sommerferien.

Det danske arbejdsmarked er fortsat varmt. Lønmodtagerbeskæftigelsen er steget med 22.750 personer siden årsskiftet til et rekordhøjt niveau nær 3 millioner personer. Selvom ledigheden er steget med 3.100 fuldtidspersoner siden årsskiftet, er ledigheden fortsat på et historisk lavt niveau. Arbejdsmarkedet er overraskende robust overfor den økonomiske modvind, der burde have taget dampen ud af arbejdsmarkedet, men det er endnu ikke sket. Antallet af jobopslag på Jobindex.dk tyder på, at efterspørgslen efter arbejdskraft aftager, men fortsat er på et historisk højt niveau. Fremadrettet venter vi højere ledighed, men vi venter ingen stor ledighedsbølge.

I modsætningen til mange af vores nabolande, er der fortsat en pæn BNP-vækst i Danmark. Det skal dog i høj grad tilskrives medicinalindustrien. I første halvår af 2023 var Danmarks BNP 1,7 pct. større end sidste år, men når vi fratrækker medicinalindustrien, var BNP-væksten -0,3 pct. Der er med andre ord recession i dansk økonomi, når vi ser bort fra medicinalindustrien.

Ser vi fremad hen over resten af 2023 og ind i 2024, forventer vi en forholdsvis mild afmatning i den økonomisk aktivitet uden for medicinalindustrien. Væksten på vores største nærmarkeder er udfordret i øjeblikket, hvilket hæmmer den danske eksport. Slipper dansk økonomi med en mild afmatning uden for medicinalindustrien, er det billigt sluppet ovenpå en historisk inflationskrise og markante rentestigninger.

Det kan du høre meget om på et kommende webinar, som vi afholder torsdag d. 14. september kl. 10. [Du kan tilmelde dig her](https://www.danskerhverv.dk/kurser-og-events/2023/september/udsigter-for-dansk--og-international-okonomi/). Vores cheføkonom Tore Stramer vil gennemgå udsigterne for dansk og international økonomi i 2023 og 2024.

## Arbejdsmarkedet i Danmark er stadig varmt

Det danske arbejdsmarked er fortsat stærkt. Lønmodtagerbeskæftigelsen steg i juni til 2.996.150 personer, hvilket er et nyt rekordhøjt niveau. Dermed nærmer lønmodtagerbeskæftigelsen sig 3 millioner personer. Alene siden årsskiftet er lønmodtagerbeskæftigelsen steget med intet mindre end 22.750 personer.

Det er imponerende, at der fortsat er fart på den danske jobmotor trods økonomisk modvind fra blandt kraftige rentestigninger og vækstafmatning på de danske eksportmarkeder.

Ledigheden er steget med 3.100 fuldtidspersoner siden årsskiftet. Det bringer ledigheden op på 83.500 fuldtidspersoner. På trods af at ledigheden er steget, er ledigheden fortsat på et historisk meget lavt niveau.

Arbejdsmarkedet er overraskende robust overfor den økonomiske modvind, der burde have taget dampen ud af arbejdsmarkedet, men det er endnu ikke sket. En del af forklaringen er, at der typisk går noget tid fra, at aktiviteterne aftager, til det for alvor rammer arbejdsmarkedet. Desuden har de senere års udbredte mangel på arbejdskraft formentlig også fået virksomhederne til at fortsætte med at rekruttere arbejdskraft.

Vi har dog set, at efterspørgslen efter arbejdskraft er begyndt at aftage. Det ses mest tydeligt i antallet af jobopslag på Jobindex, der er faldet.



## Pæn dansk BNP-vækst skyldes medicinalindustrien – recession i resten af dansk økonomi

BNP-væksten i Danmark var 0,3 pct. i andet kvartal. Det er en ganske pæn vækst, fordi det bygger ovenpå høj BNP-vækst på 0,7 pct. i første kvartal. Det skyldes blandt andet høj vækst i eksporten af varer og tjenester.

Dansk økonomi har de seneste år klaret sig markant bedre end mange andre lande i verdenen. En væsentlig del af den flotte udvikling skyldes dog medicinalindustrien, der leverer imponerende høj vækst. Medicinalindustrien er den helt store vækstmotor i dansk økonomi. Dansk medicin nyder stor international efterspørgsel, hvilket gør medicinalindustrien til en stor succeshistorie for dansk økonomi.

Det understreges også af tal fra Danmarks Statistik. I første halvår af 2023 var BNP 1,7 pct. større end første halvår af 2022. Ser vi bort fra medicinalindustrien, skrumpede Danmarks BNP med 0,3 pct. Dansk økonomi vokser ganske pænt, men det skyldes primært medicinalindustrien, mens der er recession i resten af dansk økonomi. Når der er tilbagegang i resten af dansk økonomi, skal det få alarmklokkerne til at ringe.

### Mild afmatning i dansk økonomi

Ser vi fremad hen over resten af 2023 og ind i 2024, forventer vi en forholdsvis mild afmatning i den økonomisk aktivitet uden for medicinalindustrien. Væksten på vores største nærmarkeder er udfordret i øjeblikket, hvilket hæmmer den danske eksport. Dertil er investeringerne og dele af privatforbruget hæmmet af de markant højere renter og inflationensudhuling af forbrugernes kæbekraft. Slipper dansk økonomi med en mild afmatning uden for medicinalindustrien, er det billigt sluppet ovenpå en historisk inflationskrise og markante rentestigninger.



## Svage tal for erhvervstilliden i Euroområdet indikerer recession

I løbet af sommerferien er erhvervstilliden faldet mærkbart i Euroområdet og særligt Tyskland. Det viser PMI fra S&P Global, der typisk plejer at være en god strømpil for udviklingen de kommende måneder.

Det sammensatte PMI-indeks for Tyskland er 44,7 i august, hvilket er et markant fald sammenlignet de 48,5 i juli. Det er samtidig lavere end 50 og indikerer derfor tilbagegang. Det er især fremstillingsindustrien, der trækker ned med bare 39,1. Hidtil har serviceerhvervene været i fremgang, men det er helt anderledes i august, hvor PMI-indekset for serviceerhvervene er 47,3. I euroområdet er PMI-indekset 47,0 i august mod 48,6 i juli. Billedet for euroområdet ligner Tyskland, fordi tilbagegangen er størst i fremstillingsindustrien, men nu begynder serviceerhvervene også at have problemer.

De kraftige rentestigninger begynder for alvor med at tage damp ud af europæisk økonomi. ECB har været igennem en hurtig og stor pengepolitisk opstramning for at få inflationen under kontrol. Inflationen er på vej mod en normalisering, men nu ser vi tydelige tegn på en vækstafmatning.

Der er en risiko for, at de kraftige rentestigninger sender euroområdet i recession, fordi rentestigningerne slår igennem med en vis forsinkelse. Det er yderst sjældent, at pengepolitikken bliver strammet så markant på så kort tid. Derfor har ECB stort set ingen erfaringer at trække på.

Fremstillingsindustrien er sendt i bakgear på grund af svag global efterspørgsel efter varer og de kraftige rentestigninger. Der er tydelig vækstafmatning i kinesisk økonomi, og det smitter af på industrien i Europa.

Hidtil har serviceerhvervene kunne sikre fremgang i euroområdet, men nu rammer vækstafmatningen også serviceerhvervene. De europæiske forbrugere har haft et stort opsparet behov for oplevelser og andre tjenester ovenpå årene med corona og nedlukninger, men den svage udvikling i serviceerhvervene tyder på en opbremsning i serviceerhvervene.

## Detailsalget faldt kraftigt i juli pga. ferier i udlandet

Detailsalget i Danmark faldt med hele 4,4 pct. fra juni til juli, når der korrigeres for prisudviklingen, sæsonudsving samt antallet af handelsdage. Det er et meget kraftigt fald i detailsalget, som vi primært ser i forbindelse med økonomiske kriser, men jeg vil dog afvente tallene for august, før jeg erklærer økonomisk krise. En del af forklaringen kan være, at ekstraordinært mange danskere rejste på ferie i udlandet i den meget regnfyldte juli. Det kan have fået mange danskere til at bruge færre penge i de hjemlige butikker i juli.

Forbrugertilliden er siden lavpunktet i oktober sidste år forbedret markant, fordi energipriserne er faldet og inflationen nærmer sig en normalisering. Selvom vi har set en lille genopblomstring i optimismen blandt forbrugerne, er forbrugertilliden fortsat på et ret lavt niveau. Det skal ses i lyset af, at selvom inflationen er aftaget, har forbrugernes købekraft lidt under de høje prisstigninger.

De sidste par år har forbrugernes største udfordring været den høje inflation. I resten af 2023 bliver forbrugernes største udfordring de kraftige rentestigninger, der tager købekraft ud af budgettet. Forbrugerne er heldigvis hjulpet godt på vej af det stærke beskæftigelsesopsving, der sikrer større jobsikkerhed og dermed ro omkring indkomsterne.



## Kontakt

Henvendelser angående Dansk Erhvervs NøgletalsNyt kan ske til seniorøkonom Kristian Skriver på kso@danskerhverv.dk og tlf. 28 19 81 54.